18-jarige in hof ná 3 kinders verkrag is | Netwerk24
Deur Charné Kemp 08 November 2019 16:56
'n 18-jarige tienerseun sal Maandag in Postmasburg in die hof verskyn nadat hy na bewering drie seuns, een van agt jaar oud en twee van nege, verkrag het.
Die seun is Vrydag in hegtenis geneem.
Brig. Mohale Ramatseba, polisiewoordvoerder, sê die drie kinders het verlede Saterdag in die straat gespeel, nie ver van die verdagte se sinkhuisie nie.
"Die verdagte het hulle na sy huis geroep. Binne die huis het hy die seuns met 'n mes gedreig en hulle na bewering seksueel aangerand. Die seuns is na bewering oor 'n tydperk verkrag."
Ramatseba het ander moontlike kinderslagoffers en hul families in die omgewing versoek om die polisie te bel.
Hulle kan ao. Deborah Bob van die kinderbeskermingseenheid by 082 454 3643 bel.
"Ouers moet verseker dat hul kinders te alle tye veilig is sodat hulle nie in die hande van booswigte beland nie."